นายกรัฐมนตรี กำชับหน่วยงานที่เกี่ยวข้องเฝ้าระวัง โรคฝีดาษวานรและเข้มงวดการเข้าออกประเทศทุกช่องทาง ขณะที่ไทยเตรียมแผนเผชิญเหตุและมาตรการป้องกันแล้ว
พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม กล่าวว่า องค์การอนามัยโลกได้ประกาศให้โรคฝีดาษวานร(ลิง)เป็นภาวะฉุกเฉินด้านสาธารณสุขระหว่างประเทศ ซึ่งถือเป็นการเตือนภัย เพราะมีการติดเชื้อเพิ่มขึ้นจาก 75 ประเทศทั่วโลก ประเทศไทยตรวจสอบพบผู้ติดเชื้อหนึ่งราย ถูกควบคุมตัวและรักษาอยู่ที่ประเทศเพื่อนบ้าน แต่ขณะเดียวกันก็มีข่าวว่าอาจจะตรวจพบผู้ติดเชื้อเพิ่มอีก ก็ขอให้หน่วยงานที่เกี่ยวข้องติดตามกำกับดูแล รักษาและกวดขันการเดินทางเข้าออกประเทศทุกช่องทางอย่างเข้มงวด ดังนั้นสิ่งสำคัญคือการเตรียมแผนเผชิญเหตุ มาตรการป้องกัน และการควบคุมโรคฝีดาษวานรอย่างเข้มงวด โดยขอให้รับฟังจากทีมแพทย์ พร้อมยืนยันรัฐบาลเข้มงวดและคัดกรองตรวจสอบคนเข้าออกประเทศ รวมถึงการสร้างการรับรู้ให้ประชาชนเข้าใจโรคดังกล่าว เพื่อให้สามารถป้องกันและควบคุมปฏิบัติได้อย่างถูกต้องเมื่อเข้าข่ายความเสี่ยง